Su cazzadore, sa cherva ei su pastore

1.
A cazza mi nd'andesi cuddu die
solu, cun s'iscopetta, e una bracca.
Giompo a su monte, e benit a inie
una cherva currende, e mesu istracca:
l'abbaido, e mirat issa a mie,
do unu brincu, e me li ponzo affacca:
«Ben’ ‘ennida - li nêsi -, ite cumandas?
Cherva, troppu ses bella; e no ti ch'andas!».

2.
A intender sa 'oghe mi si parat,
pustis dat calchi passu arrea arrea,
comente calicunu chi mi narat:
«Poveru maccu, bona est sa idea!».
Tando m'alzesi s'iscopetta a cara:
«Ispetta edduncas, sias bella o fea,
pro chi ti do paraula custa 'orta,
chi ti ch'andas ferida, o restas morta».

3.
Hazis bidu comente unu leone
ch'ispettat ansiosu calchi presa,
cun sa 'ucca ispumante in attenzione,
sos ojos sambenosos de fieresa;
gasi fi' 'eo in cussa occasione
a puntu de tirare a canna istesa,
ma intendesi una 'oghe chi mi nara':
«No tires, cazzadore, para, para».

4.
Mi 'oltesi, e bidesi unu pastore
ch'infattu l’andaiat affligidu,
cun sa cara piena de suore,
attonitu, tremante e atturdidu:
tanta pena mustrât, tantu dolore,
ch'una lastima fìt su l'haer bidu;
e narat: «Cazzadore, ch'hapas vida!
Aggiuamila a tenner, ch'est fuida».

5.
«Comente, tenner?... E ite l'has domada,
o pensas ch'est alguna mannalitta?
Comente cando l'haeres pesada
a bicculos de pane che crabitta?
E cando esseret già s'est iscappada:
o fit areste, o male ti l'has gîtta,
o, si est torrada in libertade sua,
già est torrada a fera, e no est pius tua».

6.
Cando senza cortina, e senza velu,
giaru li desi custu disingannu,
isse alzesit sos ojos a chelu
che chie pedit consolu in tantu affannu;
mi lu mirâo cun grande rezelu,
chi fattu no s'haeret tantu dannu:
pustis d'haer tres boltas suspiradu
si ruesit in terra dismajadu.

7.
Pustis de unu quartu o quartu e mesu
chi dêt esser durada s'agonia,
si nde pesat attonitu e suspesu,
nendemi cosa, ma no l'intendia.
Tando sa cherva già che fit attesu
intro de buscu, o appena si bidiat,
e girende sos ojos de repente
meschinu! li torresit s'azzidente.

8.
Cando gasie ruttu lu mirâo
e de sa vida in s'ultimu confine,
de lagrimas sa cara li bagnâo
ammirende un'amore tantu fine;
a boltas pro consolu li narâo:
«Amigu, custu giompet a macchine:
non bides chi si vives, e ses sanu,
altera 'olta ti giogat in manu?».

9.
Isse alzende sa cara agonizante,
tota piena de mortale suore:
«Fera superba - nêsit - incostante,
custa paga est chi das a tantu amore!?
Gai ispressias unu coro delirante,
gasi ti ries de tantu dolore?...
Però, prîte mi chescio? Est sa manera
cun chi deves pagare, essende fera!».